b'\n_START_ARTICLE_\nTravis Browne\n_START_SECTION_\nVapaaottelu\n_START_PARAGRAPH_\nBrowne kiinnostui kamppailulajeista 2008 ollessaan 26-vuotias, kun h\xc3\xa4n p\xc3\xa4\xc3\xa4tyi harrastamaan brasilialaista jujutsua ja my\xc3\xb6hemmin nyrkkeily\xc3\xa4. Vuotta my\xc3\xb6hemmin Browne otteli ensimm\xc3\xa4isen vapaaottelunsa Meksikossa helmikuussa 2009 Cage of Fire 15 -tapahtumassa. Browne voitti ottelunsa Evan Langfordia vastaan teknisell\xc3\xa4 tyrm\xc3\xa4yksell\xc3\xa4 43 sekunnissa. Ottelun j\xc3\xa4lkeen Browne otteli viel\xc3\xa4 kahdeksan ottelua vuoden 2009 aikana. H\xc3\xa4n muun muassa voitti Mychal Clarkin Bellator 10 -tapahtumassa tuomari\xc3\xa4\xc3\xa4nin, sek\xc3\xa4 tyrm\xc3\xa4si potkulla kymmeness\xc3\xa4 sekunnissa Brian Campbellin Gladiator Challenge 107 -tapahtumassa._NEWLINE_Helmikuussa 2010 Browne otteli VFC j\xc3\xa4rjest\xc3\xb6n raskaansarjan mestaruudesta. VFC 30 \xe2\x80\x93 Night of Champions -tapahtumassa k\xc3\xa4yty kamppailu p\xc3\xa4\xc3\xa4ttyi Brownen voittoon Abe Wagneria vastaan. H\xc3\xa4n voitti ottelun teknisell\xc3\xa4 tyrm\xc3\xa4yksell\xc3\xa4 toistamiseen kymmeness\xc3\xa4 sekunnissa. Mestaruuden j\xc3\xa4lkeen Brownelle tarjoutui tilaisuus otella Gladiator Challengen raskaansarjan mestaruudesta vain 16 p\xc3\xa4iv\xc3\xa4\xc3\xa4 edellisest\xc3\xa4 ottelusta. Gladiator Challenge 111 -tapahtumassa k\xc3\xa4yty kamppailu p\xc3\xa4\xc3\xa4ttyi Brownen tyrm\xc3\xa4ysvoittoon Aaron Brinkist\xc3\xa4 35 sekunnissa.\n_START_SECTION_\nUFC\n_START_PARAGRAPH_\nBrowne allekirjoitti monivuotisen sopimuksen UFC:n kanssa maaliskuussa 2010. Kes\xc3\xa4kuussa 2010 Browne otteli ensimm\xc3\xa4isen UFC-ottelunsa The Ultimate Fighter: Team Liddell vs. Team Ortiz Finale -tapahtumassa. H\xc3\xa4n kohtasi James McSweeneyn, jonka Browne voitti teknisell\xc3\xa4 tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Lokakuussa 2010 Browne otteli toisen ottelunsa UFC:ss\xc3\xa4 Cheick Kongoa vastaan UFC 120 -tapahtumassa. Ottelu p\xc3\xa4\xc3\xa4ttyi tasapeliin, kun Kongo sai miinus pisteen tartuttuaan toistuvasti Brownen shortseista._NEWLINE_Browne sai vastaansa Stefan Stuven toukokuussa 2011 UFC 130 -tapahtumassa. H\xc3\xa4n voitti ottelun tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Brownen "ter\xc3\xa4smiesly\xc3\xb6nnill\xc3\xa4" tullut tyrm\xc3\xa4ys palkittiin Illan tyrm\xc3\xa4ys bonuksella. Syyskuussa Browne otteli vuoden toisen ottelunsa Rob Broughtonia vastaan. UFC 135 -tapahtumassa k\xc3\xa4yty ottelu p\xc3\xa4\xc3\xa4ttyi Brownen voittoon tuomari\xc3\xa4\xc3\xa4nin.'